Diari Oficial de la Generalitat Valenciana


Sumari del DOGV 5160, del 22-12-2005 (2005/14119)

DECRET 195/2005, de 16 de desembre, del Consell de la Generalitat, pel qual es crea un col·legi públic d'Educació Infantil i Primària a Vila-real.
--------------------------------------------------------------------------------------------------------------------------------------------------

### Dades del document

Número de DOGV
:   5160

Data del DOGV
:   22-12-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/14342


Data del document
:   16-12-2005

Organisme emissor
:   Conselleria de Cultura, Educació i Esport

Tipus de document
:   Decret

Descriptors 

:   * Vila-real
    * centre d'ensenyament
    * ensenyament públic

DECRET 195/2005, de 16 de desembre, del Consell de la Generalitat, pel qual es crea un col·legi públic d'Educació Infantil i Primària a Vila-real. [2005/X14029]
  
La Direcció Territorial de Cultura, Educació i Esport de Castelló i el Servici de Planificació Educativa de la Direcció General d'Ensenyament han formulat proposta perquè es cree un centre nou a Vila-real per a escolaritzar l'alumnat del districte escolar Cs-15 en el curs escolar 2005/2006.
  
El nou centre escolar s'ubicarà provisionalment en instal·lacions temporals en una parcel·la cedida per l'ajuntament en el marc de col·laboració establit en la disposició addicional dessetena de la Llei Orgànica 1/1990, de 3 d'octubre, d'Ordenació General del Sistema Educatiu, i el Reial Decret 2.274/1993, de 22 de desembre, de Cooperació de les Corporacions Locals amb el Ministeri d'Educació i Ciència, d'aplicació supletòria a la Comunitat Valenciana.
  
L'article 13 de la Llei Orgànica 8/1985, de 3 de juliol, Reguladora del Dret a l'Educació, establix que tots els centres tindran una denominació específica. L'article 4 del Reglament Orgànic i Funcional de les Escoles d'Educació Infantil i els Col·legis d'Educació Primària, aprovat pel Decret 233/1997, de 2 de setembre, del Consell de la Generalitat, establix que estos centres tindran la denominació específica que determine la Conselleria de Cultura, Educació i Esport, després d'haver consultat el consell escolar municipal o, si no n'hi ha, el Ple de l'ajuntament corresponent.
  
L'Ajuntament, en sessió plenària de 30 de maig de 2005, va acordar proposar que s'assignara la denominació específica al nou centre escolar. S'ha triat el nom d'Angelina Abad per considerar que esta mestra i poeta, filla predilecta de Vila-real, és un model de referència per a jóvens estudiants per la seua humanitat i cultura.
  
En virtut d'això, de conformitat amb el que establixen l'article 17 de la Llei Orgànica 8/1985, de 3 de juliol, Reguladora del Dret a l'Educació, i l'article 1 del Reglament Orgànic i Funcional de les Escoles d'Educació Infantil i dels Col·legis d'Educació Primària, aprovat pel Decret 233/1997, de 2 de setembre, del Consell de la Generalitat, a proposta del conseller de Cultura, Educació i Esport i amb la deliberació prèvia del Consell de la Generalitat, en la reunió del dia 16 de desembre de 2005,
  
DECRETE
  
Article 1
  
Es crea el següent centre docent:
  
Província: Castelló.
  
Localitat: Vila-real.
  
Denominació: Col·legi Públic d'Educació Infantil i Primària Angelina Abad.
  
Codi: 91668174.
  
Titular: Generalitat.
  
Adreça: c/ Travessa, s/n.
  
Composició: 6 unitats d'Educació Infantil i 12 d'Educació Primària.
  
Capacitat: 150 places escolars d'Educació Infantil i 300 d'Educació Primària.
  
Article 2
  
1. El Col·legi Públic d'Educació Infantil i Primària Angelina Abad de Vila-real iniciarà les seues activitats el curs escolar 2005/2006.
  
2. En l'esmentat curs escolar oferirà 3 unitats d'Educació Infantil, la resta d'unitats s'oferiran progressivament en cursos successius.
  
3. El centre disposarà de 3 llocs de treball de mestre d'Educació Infantil.
  
DISPOSICIÓ ADDICIONAL
  
El que establix el present decret s'inscriurà en el Registre de Centres Docents de la Comunitat Valenciana.
  
DISPOSICIONS FINALS
  
Primera
  
Es faculta el conseller de Cultura, Educació i Esport perquè adopte totes les mesures que siguen necessàries per al compliment i desenvolupament del que establix este decret, així com per a modificar, si és el cas, la configuració del centre.
  
Segona
  
El present decret entrarà en vigor l'endemà de la publicació en el Diari Oficial de la Generalitat Valenciana. No obstant això, produirà efectes des de l'inici del curs escolar 2005/2006, excepte per al nomenament de l'equip directiu, supòsit en què els seus efectes s'entenen referits a l'1 de juliol de 2005.
  
València, 16 de desembre de 2005
  
El president de la Generalitat,
  
FRANCISCO CAMPS ORTIZ
  
El conseller de Cultura, Educació i Esport,
  
ALEJANDRO FONT DE MORA TURÓN